DEĊIŻJONI TAL-KUNSILL
tat-28 ta’ Settembru 2007
dwar l-iffirmar u l-applikazzjoni ta’ Ftehim bejn il-Komunità u l-Konfederazzjoni Żvizzera fil-qasam awdjoviżiv, li jistabbilixxi t-termini u l-kundizzjonijiet għall-parteċipazzjoni tal-Konfederazzjoni Żvizzera fil-programm tal-Komunità MEDIA 2007, u Att Finali
(2007/745/KE)
IL-KUNSILL TA’ L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u b’mod partikolari l-Artikoli 150 (4) u 157 (3), flimkien ma’ l-ewwel sentenza ta’ l-Artikolu 300 (2),
Wara li kkunsidra l-proposta mill-Kummissjoni,
Billi:
(1)
Id-Deċiżjoni Nru 1718/2006/KE tal-Parlament Ewropew u tal-Kunsill tal-15 ta’ Novembru 2006 dwar l-implimentazzjoni ta’ programm ta’ appoġġ għas-settur awdjoviżiv Ewropew (MEDIA 2007) (1) u b’mod partikolari l-Artikolu 8 tagħha, tipprevedi li l-programm ikun miftuħ għall-parteċipazzjoni tal-pajjiżi li huma partijiet fil-Konvenzjoni tal-Kunsill ta’ l-Ewropa dwar it-Televiżjoni bejn il-Fruntieri minbarra l-pajjiżi ta’ l-EFTA li huma parti mill-Ftehim taż-ŻEE u l-pajjiżi kandidati għall-adeżjoni ma’ l-Unjoni Ewropea, fuq il-bażi ta’ approprjazzjonijiet supplimentari, skond il-kundizzjonijiet li għandhom jiġu stabbiliti fi ftehim bejn il-partijiet ikkonċernati.
(2)
Il-Kunsill awtorizza lill-Kummissjoni biex tinnegozja, f’isem il-Komunità Ewropea, Ftehim biex tippermetti lill-Konfederazzjoni Żvizzera li tipparteċipa fil-programm tal-Komunità MEDIA 2007 u Att Finali għal dak il-Ftehim.
(3)
In-negozjati ġew konklużi fit-2 ta’ Lulju 2007 billi ġie inizjalat abbozz ta’ Ftehim bejn il-Komunità u l-Konfederazzjoni Żvizzera fil-qasam awdjoviżiv, li jistabbilixxi t-termini u l-kundizzjonijiet għall-parteċipazzjoni tal-Konfederazzjoni Żvizzera fil-programm tal-Komunità MEDIA 2007 (minn hawn ’il quddiem imsejjaħ “il-Ftehim”), u Att Finali.
(4)
L-Artikolu 13 tal-Ftehim jipprevedi li għandu jiġi applikat b’mod provviżorju sa l-1 ta’ Settembru 2007.
(5)
Soġġett għall-konklużjoni f’data iktar tard, il-Ftehim u l-Att Finali għandhom jiġu ffirmati,
IDDEĊIDIET KIF ĠEJ:
Artikolu 1
L-iffirmar u l-applikazzjoni ta’ Ftehim bejn il-Komunità u l-Konfederazzjoni Żvizzera fil-qasam awdjoviżiv, li jistabbilixxi t-termini u l-kundizzjonijiet għall-parteċipazzjoni tal-Konfederazzjoni Żvizzera fil-programm tal-Komunità MEDIA 2007 (minn hawn ’il quddiem imsejjaħ “il-Ftehim”), u Att Finali, hu permezz ta’ dan approvat f’isem il-Komunità, suġġett għall-konklużjoni tiegħu f’data aktar tard.
It-test tal-Ftehim u ta’ l-Att Finali huwa mehmuż ma’ din id-Deċiżjoni.
Artikolu 2
Il-President tal-Kunsill u permezz ta’ dan awtorizzat li jinnomina l-persuna/i bis-setgħa li tiffirma/jiffirmaw dan il-Ftehim u l-Att Finali f’isem il-Komunità, suġġett għall-konklużjoni tiegħu f’data aktar tard.
Artikolu 3
Il-Ftehim għandu jiġi applikat b’mod provviżorju mill-1 ta’ Settembru 2007.
Artikolu 4
Il-Kummissjoni għandha tirrappreżenta lill-Komunità fil-Kumitat Konġunt stabbilit mill-Artikolu 8 tal-Ftehim.
Artikolu 5
Il-Ftehim huwa marbut mas-seba’ Ftehimiet mal-Konfederazzjoni Żvizzera ffirmat fil-21 ta’ Ġunju 1999 u konklużi mid-Deċiżjoni tal-Kunsill u tal-Kummissjoni 2002/309/KE ta’ l-4 ta’ April 2002 (2).
Dan il-Ftehim mhux se jiġi estiż jew innegozjat mill-ġdid skond l-Artikolu 12 tiegħu f’każ li l-Ftehimiet imsemmija fl-ewwel paragrafu ta’ dan l-Artikolu jkunu ġew mitmuma.
Artikolu 6
Din id-Deċiżjoni għandha tiġi ppubblikata fil-Ġurnal Uffiċjali ta’ l-Unjoni Ewropea.
Magħmula fi Brussell, 28 ta’ Settembru 2007.